पाएं अपने शहर की ताज़ा ख़बरें और फ्री ई-पेपरडाउनलोड करें
चिट फंड कंपनी ने उपभोक्ता को अच्छी खासी ब्याज दर का झांसा दे 2.80 करोड़ रुपए हड़प लिए। पुलिस ने उपभोक्ता की शिकायत पर कंपनी के 9 लोगों के खिलाफ धोखाधड़ी, अमानत में खयानत सहित विभिन्न धाराओं के तहत मामला दर्ज किया है। पुलिस मामले की जांच कर रही है।
हरि नगर नरवाना निवासी रमेश ने पुलिस को दी शिकायत में बताया कि वह रूस में योग की क्लास चलाता है। इसके चलते अकसर विदेश में आना जाना लगा रहता है। जनवरी 2015 में उसकी मुलाकात गुरुग्राम निवासी गौतम पारती व उसकी पत्नी शिवानी पारती से हुई। उन्होंने बताया कि उनका विदेशों में अच्छा-खासा बिजनेस है। इसके चलते उन्होंने विक्रम कश्यप से मिलवाया और खुद को बिजनेस पार्टनर बताया।
उन्होंने बताया कि उनकी क्विक कैंसीलेंट प्राइवेट लिमिटेड निवेश कंपनी है जो सरकार से रजिस्टर्ड है। इसके निदेशक रोहित पुरी तथा रणजीत कश्यप हैं। जनवरी 2015 में उसने आठ लाख रुपए निवेश किए। पांच माह बाद चार लोग मुनाफे के साथ 12 लाख रुपए की राशि दे दी गई। इसके बाद आरोपितों ने उसे और निवेश करने के लिए उकसाया।
इस पर उसने वर्ष 2016 में 60 लाख, जून माह में 50 लाख, दिसंबर 2017 में 70 लाख तथा 70 लाख रुपए अलग से, जबकि 30 लाख रुपए दुबई के एक खाते में डाले। कुल मिलाकर उसने कंपनी में दो करोड़ 80 लाख रुपए निवेश किए। बावजूद इसके निवेश अवधि पूरी होने के बाद भी राशि को नहीं लौटाया। इसको लेकर वह कई बार कंपनी पदाधिकारियों से मिला।
शुरू में राशि जल्द लौटाने की बात कहते रहे। बाद में उन्होंने राशि लौटाने से मना कर दिया और बुरा अंजाम भुगतने की धमकी दी। पुलिस ने रमेश की शिकायत पर शिवानी पारती, सना पारती, विक्रम कश्यप, रोहित पुरी, रणजीत, देवराज, सतीज खटर, प्रदीप, बंटी के खिलाफ धोखाधड़ी, अमानत में खयानत समेत विभिन्न धाराओं के तहत मामला दर्ज किया है।
पुलिस मामले की जांच कर रही है। शहर थाना नरवाना के जांच अधिकारी गुरमैल ने बताया कि कंपनी में निवेश का झांसा देकर 2 करोड़ 80 लाख रुपए हड़पने की शिकायत दी गई है। इस आधार पर नौ लोगों के खिलाफ मामला दर्ज कर लिया गया है। फिलहाल मामले की जांच की जा रही है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn